Lillebror Riise synes NFF-ledelsen er «ufattelig dobbeltmoralsk»
ARTIKKELEN ER OVER TRE ÅR GAMMEL – Jeg er ganske sikker på at dette ordner seg. Det ville vært utrolig moro. Dette er opp til kremen av norsk fotball, Betsson og Aalesund, så får vi se hva de ender opp med, sier Bjørn Helge Riise til VG på Color Line stadion torsdag ettermiddag. Les også: Spillerstøtte til Riise Aalesund-kapteinen følger tett med på overgangsdramaet mellom Norges fotballforbund og mannen med flest landskamper (110) - bror John Arne. Eldstebror Riise er per nå nektet spill i Norsk Tipping-sponsede Tippeligaen ettersom hans tidligere samarbeidspartner i bettingbransjen, foreløpig, ikke går med på å droppe å sende fire reklamevideoer med Riise. – Vi er nærmere enn noen gang, i mine øyne, alt takket være Betsson. De er veldig løsningsorienterte, sånn som jeg kjenner de. Jeg regner med det løser seg, jeg har troen. At vi får spille sammen igjen er en guttedrøm som vi har pratet mye om den siste tiden, sier Riise. – Hvor løsningsorienterte synes du NFF har vært i denne saken? – Det er en annen sak, jeg vet ikke om jeg skal gidde å kommentere det en gang,. Det vet de selv veldig godt, sier Riise og trekker pusten: – De er ikke løsningsorienterte i det hele tatt. Det blir litt dobbeltmoralsk. Når man ser hva de har holdt på med de siste månedene, så møter de seg selv litt i døren. – Hva tenker du på da? – Det har med TV-avtalen med Discovery blant annet... Nå drar du meg ut på ville veier her. Folk får med seg hva som skjer, og de vet selv at de er ufattelig dobbeltmoralske. Men det får være en annen sak. – Har de vært det med John Arne nå? – Alt kommer ut for en dag. Du skal ikke se bort fra at vi kommer med mer informasjon en annen gang, sier 32-åringen, som mener broren vil forsterke AaFK: – Han har en enorm erfaring og ro over spillet sitt. Også er han en bra spiller med en god venstrefot som kan skyte i stykker norske keepere Kommentar: Du blir brukt, Riise Informasjonssjef Yngve Haavik skriver i en e-post at NFF «ikke har behov for» å kommentere Riises karakteristikker, og peker på at NFF gjennom avtalen med Norsk Toppfotball er enige om at Norsk Tipping skal ha bransjeksklusivitet - og at det er den kommersielle samarbeidsavtalen og forståelsen av denne saken dreier seg om. Påstandene om dobbeltmoralisme svarer han slik på: – NFF og Norsk Toppfotball inngikk gjennom Fotball Media en samarbeidsavtale med Discovery, ikke en utenlandsk spillaktør. Avtalen er krystallklar på at det ikke kan sendes bettingreklame før, under og etter sending av kamper i norsk toppfotball. Det er ikke å være dobbeltmoralsk. Det er å aktivt verne om Norsk Tipping og stille seg bak norsk spillpolitikk - noe også forbundstinget har sagt et tydelig ja til. Vi opplever at den klare majoritet av norske fotballklubber ser verdien av Norsk Tippings bidrag til å realisere idrettsanlegg for barn og unge over hele landet. Haavik legger til: – Dersom dette nå ordner seg i forhold til Riise og det utenlandske bettingselskapet i forhold til reklamefilmene som allerede er innspilt, så er det en svært gledelig nyhet om John Arne Riise spiller i Tippeligaen Aalesund-direktør Henrik Hoff har holdt på med en av sine mest kompliserte overganger den siste tiden. Han understreker at klubben er en del av en stor og pengesterk avtale mellom Norsk Toppfotball, NFF og Norsk Tipping. – Derfor har det vært veldig viktig for oss å respektere denne avtalen, og ikke foreta oss noe som gjør at vi står i fare for å bli saksøkt. Vi og NFF har brukt jurister som har gjort sine vurderinger. Sponsoravtalen med Norsk Tipping er en viktig avtale for oss og resten av klubbene, sier Hoff til VG. PS! Aalesund la torsdag ettermiddag ut følgende melding: John Arne Riise er på veg til Ålesund for å innlede samtaler med ledelsen i klubben slik at han kan bli AaFK-spiller. Før han eventuelt blir klar som spiller må han gjennom en medisinsk sjekk, utført av klubbens personell på området.
Han brenner inne med mye han skulle sagt om Norges Fotballforbund. Bjørn Helge Riise (32) kaller NFF for dobbeltmoralske, men nå ser han frem til å være kaptein for storebror John Arne.